過九華山
作者：蘇轍
朝代：宋

paragraphs: 南遷私自喜，看盡江南山。
孤舟少僮僕，此志還復難。
局促守破窗，聯翩過重巒。
忽驚九華峰，高拱立我前。
蕭然九仙人，縹緲淩雲烟。
碧霞爲裳衣，首冠青琅玕。
揮手謝世人，可望不可攀。
我行竟草草，安能拍其肩。
但聞有高士，卧聽松風眠。
松根得茯苓，狀若千歲黿。
煮食一朝盡，終身棄腥羶。
腹背生綠毛，輕舉如翔鸞。
相逢欲借問，已在長松端。
何年脫罪罟，出處良自便。
芒鞋拄藤杖，逢山即盤桓。
斯人未可求，巖室儻復存。